ສູນໄອຊີທີ ສໍາເລັດໂຄງການທົດລອງການສ້າງຂີດຄວາມສາມາດ ການສຶກສາທາງໄກ ໃນລາວ
ສູນເຕັກໂນໂລຊີຂ່າວສານ ແລະ ການສື່ສານ ການສຶກສາ ແລະ ກິລາ (ໄອຊີທີ) ກະຊວງສຶກສາທິການ ແລະ ກິລາ ສໍາເລັດໂຄງການທົດລອງການສ້າງຂີດຄວາມສາມາດ ກ່ຽວກັບການສຶກສາທາງໄກ ໃນສປປ ລາວ ສຳລັບ 4 ໂຮງຮຽນເປົ້າໝາຍຄື: ໂຮງຮຽນ ມສ ໜອງບອນ, ມສ ສາລະຄໍາ, ມສ ໂພນໝີ ແລະ ມສ ໂພນໂຮງໃນວັນທີ 28 ກຸມພາ ຜ່ານມາ ທີ່ຫ້ອງປະຊຸມ ໂຮງແຮມຄຣາວພລາຊາ ນະຄອນຫຼວງວຽງຈັນ, ໄດ້ຈັດກອງປະຊຸມວິຊາການກ່ຽວກັບການສຶກສາທາງໄກ, ໂດຍໃຫ້ກຽດເປັນປະທານຮ່ວມຂອງ ທ່ານ ບົວລານ ສິລິປັນຍາ ຮອງລັດຖະມົນຕີ ກະຊວງສຶກສາທິການ ແລະ ກິລາ ແລະ ທ່ານ ນາງ ຍໍວອນ ຍັງ ຮອງຫົວໜ້າອົງການກອຍກາ ປະຈໍາ ສປປ ລາວ, ມີຫົວໜ້າ-ຮອງຫົວໜ້າພະແນກ, ຜູ້ອໍານວຍການ-ຮອງຜູ້ອໍານວນການ, ສະຖາບັນ, ໂຮງຮຽນ, ພະນັກງານ, ວິຊາການ ແລະ ຜູ້ຮັບຜິດຊອບວຽກງານເຂົ້າຮ່ວມຢ່າງພ້ອມພຽງ.
ໂອກາດນີ້, ທ່ານ ພູເຂົາກ້າ ສັກລໍຄໍາ ຮັກສາການຜູ້ອໍານວຍການສູນເຕັກໂນໂລຊີຂ່າວສານ ແລະ ການສື່ສານ ການສຶກສາ ແລະ ກິລາ ກະຊວງສຶກສາທິການ ແລະ ກິລາ ໄດ້ລາຍງານການຈັດຕັ້ງປະຕິບັດໂຄງການຮ່ວມມືລະຫວ່າງກະຊວງສຶກສາທິການ ແລະ ກິລາ ແລະ ອົງການກອຍກາ ສ ເກົາຫຼີ ກ່ຽວກັບການສ້າງຂີດຄວາມສາມາດການສຶກສາທາງໄກ ສໍາລັບ ສປປ ລາວ ໃນປີ 2014 ຜູ້ບໍລິຫານ, ຄູ-ອາຈານ ແລະ ພະນັກງານເຕັກນິກວິຊາການ ຈໍານວນ 22 ທ່ານ ໄດ້ໄປຮ່ວມກອງປະຊຸມ ແລະ ເຝິກອົບຮົມສະເພາະດ້ານຢູ່ທີ່ມະຫາວິທະຍາໄລໂຊໄຊເບີ ສ ເກົາຫຼີ; ປີ 2015 ຄູ-ອາຈານ ແລະ ພະນັກງານເຕັກນິກວິຊາການ ຈໍານວນ 40 ທ່ານ ໄດ້ຮັບການເຝິກອົບຮົມການອອກແບບ, ການພັດທະນາ ແລະ ຜະລິດສື່ກສານຮຽນ-ການສອນທີ່ມີຄວາມຫຼາກຫຼາຍ; ປີ 2016 ຄູ-ອາຈານ ແລະ ພະນັກງານເຕັກນິກວິຊາການ ຈໍານວນ 81 ທ່ານ ໄດ້ຮັບການເຝິກອົບຮົມທົດລອງການປະຕິບັດການຕົວຈິງໃນການອອກແບບ, ການພັດທະນາ ແລະ ຜະລິດສື່ການຮຽນ-ການສອນທີ່ມີຄວາມຫຼາກຫຼາຍ; ປີ 2017 ພາຍຫຼັງໄດ້ຮັບການເຝິກອົບຮົມໄດ້ແລ້ວ ອີງຕາມແຜນການ ແລະ ເປົ້າໝາຍຂອງໂຄງການ ຄະນະຮັບຜິດຊອບໂຄງການກະຊວງສຶກສາທິການ ແລະ ກິລາ, ມະຫາວິທະຍາໄລໂຊໄຊເບີ ສ ເກົາຫຼີ ແລະ ທີມງານຜູ້ພັດທະນາໄດ້ຮ່ວມກັນກໍານົດເອົາບົດຮຽນຊັ້ນ ມ7 ໃນ 6 ວິຊາ (ຄະນິດສາດ, ຊີວະສາດ, ຟີຊິກສາດ, ພາສາອັງກິດ ແລະ ໄອຊີທີ) ລວມທັງໝົດ 40 ບົດ ໃນນັ້ນ, ວິຊາຄະນິດສາດ 6 ບົດ, ຊີວະສາດ 6 ບົດ, ເຄມີສາດ 6 ບົດ, ຟີຊິກສາດ 6 ບົດ, ພາສາອັງກິດ 10 ບົດ ແລະ ວິຊາໄອຊີທີ 6 ບົດ ເພື່ອພັດທະນາເປັນບົດສອນ ແບບເອເລັກໂຕຣນິກ (E-Content) ເພື່ອໄປທົດລອງນໍາໃຊ້ໃນຫ້ອງຮຽນຊັ້ນ ມ7 ຂອງສູນໄອຊີທີ ໃນທົ່ວປະເທດ ແລະ 4 ໂຮງຮຽນເປົ້າໝາຍຄື: ໂຮງຮຽນ ມສ ໜອງບອນ, ມສ ສາລະຄໍາ, ມສ ໂພນໝີ ແລະ ມສ ໂພນໂຮງ. ມາຮອດປັດຈຸບັນ, ບົດຮຽນທັງ 40 ບົດ ຂອງ 6 ວິຊາ ແມ່ນໄດ້ສໍາເລັດໂດຍພື້ນຖານ ໃນວັນທີ 26 ກຸມພາ 2018 ກໍ່ໄດ້ມີກອງປະຊຸມປະເມີນຄຸນະພາບຂອງເນື້ອໃນບົດຮຽນດັ່ງກ່າວ ແລະ ໃນວັນທີ 26 ກຸມພາ 2018 ກໍ່ໄດ້ມີກອງປະຊຸມແນະນໍາຂະບວນການ, ວິທີການຜະລິດບົດຮຽນແບບເອເລັກໂຕຣນິກ ແລະ ເຜີຍແຜ່ແນະນໍາວິທີໃຊ້ໃຫ້ 4 ໂຮງຮຽນເປົ້າໝາຍ.
ໂອກາດດຽວກັນ, ທ່ານ ບົວລານ ສິລິປັນຍາ ໄດ້ກ່າວສະແດງຄວາມຍ້ອງຍໍຊົມເຊີຍ ຕໍ່ກັບຜົນສໍາເລັດໃນຄັ້ງນີ້, ເຊິ່ງວຽກງານໄອຊີທີແມ່ນມີບົດບາດອັນສໍາຄັນ ແລະ ບໍ່ສາມາດປະຕິເສດໄດ້ ໂດຍສະເພາະການນໍາໃຊ້ເຂົ້າໃນການສື່ສານ ແລະ ການສຶກສາຄົ້ນຄວ້າຮໍ່າຮຽນ. ທັງນີ້ກໍ່ເພື່ອພັດທະນານະໂຍບາຍ ແລະ ແຜນດໍາເນີນງານກ່ຽວກັບການສຶກສາທາງໄກ ໂດຍນໍາໃຊ້ໄອຊີທີເປັນເຄື່ອງມື, ສ້າງຂີດຄວາມສາມາດໃຫ້ແກ່ຄູ-ອາຈານ ແລະ ພະນັກງານເຕັກນິກວິຊາການໂດຍການນໍາໃຊ້ໄອຊີທີ ແລະ ຊ໊ອຟແວຕ່າງໆເຂົ້າໃນການຜະລິດສື່ການຮຽນ-ການສອນ ແລະ ວິທີການສິດສອນ. ນອກຈາກນີ້, ຍັງເປັນການປັບປຸງຄຸນະພາບ ແລະ ຂະຫຍາຍໂອກາດເຂົ້າໃນການເຂົ້າເຖິງເນື້ອໃນການສຶກສາ ທີ່ມີຄຸນະພາບໃນເຂດຊົນນະບົດ ແລະ ຫ່າງໄກສອກຫຼີກໂດຍການທົດລອງແບບລະບົບອອບລາຍ.
ໃນການພັດທະນາໂຄງການສ້າງຂີດຄວາມສາມາດສໍາລັບການສຶກສາທາງໄກ ສໍາລັບ ສປປ ລາວ ແມ່ນສູນເຕັກໂນໂລຊີຂ່າວສານ ແລະ ການສື່ສານການສຶກສາ ແລະ ກິລາ ໄດ້ເປັນໃຈກາງ ແລະ ປະສານສົມທົບກັບກົມສາມັນສຶກສາ, ກົມສຶກສານອກໂຮງຮຽນ, ສວສ, ແລະ ສູນໂຄສະນາຂ່າວສານການສຶກສາ ແລະ ກິລາ ແມ່ນໄດ້ຮັບການຊ່ວຍເຫຼືອທາງດ້ານວິຊາການຈາກອົງການກອຍກາ ສ ເກົາຫຼີ ໃນທ້າຍປີ 2014. ນອກຈາກນີ້, ໃນກອງປະຊຸມຍັງໄດ້ມອບໃບຍ້ອງຍໍໃຫ້ແກ່ຜູ້ທີ່ປະກອບສ່ວນເຂົ້າໃນການຈັດຕັ້ງປະຕິບັດໂຄງການແຕ່ປີ 2014 ຈໍານວນ 21 ຄົນ, ຍິງ 21 ຄົນ, ໃນນັ້ນ, ມີຄູສອນ ຈໍານວນ 14 ທ່ານ; ຜູ້ຮັບຜິດຊອບວຽກງານໄອທີ ຈໍານວນ 4 ທ່ານ ແລະ ຜູ້ຮັບຜິດຊອບວຽກງານຖ່າຍທໍາ-ຕັດຕໍ່ ຈໍານວນ 3 ທ່ານ.
(ບຸນທະວີ)